CELEX: 32022R0044
Language: el
Date: 2022-01-13 00:00:00
Title: Εκτελεστικός κανονισμός (ΕΕ) 2022/44 της Επιτροπής της 13ης Ιανουαρίου 2022 για τη θέσπιση κανόνων εφαρμογής του κανονισμού (ΕΕ) 2021/1139 του Ευρωπαϊκού Κοινοβουλίου και του Συμβουλίου όσον αφορά τα κριτήρια για τον καθορισμό του επιπέδου των δημοσιονομικών διορθώσεων και για την εφαρμογή κατ' αποκοπή συντελεστών που συνδέονται με τη σοβαρή μη συμμόρφωση με τους κανόνες της κοινής αλιευτικής πολιτικής

14.1.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 9/13
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2022/44 ΤΗΣ ΕΠΙΤΡΟΠΗΣ
         της 13ης Ιανουαρίου 2022
         για τη θέσπιση κανόνων εφαρμογής του κανονισμού (ΕΕ) 2021/1139 του Ευρωπαϊκού Κοινοβουλίου και του Συμβουλίου όσον αφορά τα κριτήρια για τον καθορισμό του επιπέδου των δημοσιονομικών διορθώσεων και για την εφαρμογή κατ' αποκοπή συντελεστών που συνδέονται με τη σοβαρή μη συμμόρφωση με τους κανόνες της κοινής αλιευτικής πολιτικής
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2021/1139 του Ευρωπαϊκού Κοινοβουλίου και του Συμβουλίου, της 7ης Ιουλίου 2021, για το Ευρωπαϊκό Ταμείο Θάλασσας, Αλιείας και Υδατοκαλλιέργειας και την τροποποίηση του κανονισμού (ΕΕ) 2017/1004 (1), και ιδίως το άρθρο 45 παράγραφος 4,
         Εκτιμώντας τα ακόλουθα:
         
                     (1)
                  
                  
                     Η επίτευξη των στόχων της κοινής αλιευτικής πολιτικής (στο εξής: ΚΑΠ) που περιέχονται στον κανονισμό (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου (2), δεν θα πρέπει να υπονομεύεται από κράτη μέλη που παραβιάζουν τους κανόνες της ΚΑΠ. Σύμφωνα με το άρθρο 41 παράγραφοι 1 και 2 του κανονισμού (ΕΕ) αριθ. 1380/2013, η οικονομική βοήθεια από το Ευρωπαϊκό Ταμείο Θάλασσας, Αλιείας και Υδατοκαλλιέργειας (στο εξής: ΕΤΘΑΥ) εξαρτάται από τη συμμόρφωση των κρατών μελών με τους κανόνες της ΚΑΠ. Η μη συμμόρφωση μπορεί να οδηγήσει σε διακοπή ή σε αναστολή των πληρωμών ή στην εφαρμογή διόρθωσης της οικονομικής βοήθειας που χορηγεί η Ένωση στο πλαίσιο της ΚΑΠ.
                  
               
                     (2)
                  
                  
                     Το άρθρο 104 παράγραφος 1 του κανονισμού (ΕΕ) 2021/1060 του Ευρωπαϊκού Κοινοβουλίου και του Συμβουλίου (3) καθορίζει τις περιπτώσεις στις οποίες η Επιτροπή εφαρμόζει δημοσιονομικές διορθώσεις. Επιπλέον, σύμφωνα με το άρθρο 104 παράγραφος 5 του εν λόγω κανονισμού, οι ειδικοί κανόνες για το ΕΤΘΑΥ μπορεί να αποτελέσουν ειδική βάση για δημοσιονομικές διορθώσεις που συνδέονται με τη μη συμμόρφωση προς τους κανόνες που ισχύουν στο πλαίσιο της ΚΑΠ.
                  
               
                     (3)
                  
                  
                     Προκειμένου να διασφαλιστούν τα οικονομικά συμφέροντα της Ένωσης και των φορολογουμένων της, η Επιτροπή μπορεί να προβεί σε δημοσιονομικές διορθώσεις ακυρώνοντας το σύνολο ή μέρος της συνεισφοράς της Ένωσης σε επιχειρησιακό πρόγραμμα, σύμφωνα με το άρθρο 45 παράγραφος 1 του κανονισμού (ΕΕ) 2021/1139.
                  
               
                     (4)
                  
                  
                     Σύμφωνα με το άρθρο 45 παράγραφος 3 του κανονισμού (ΕΕ) 2021/1139, όταν δεν είναι δυνατόν να ποσοτικοποιηθεί επακριβώς το ποσό των δαπανών που συνδέονται με τη μη συμμόρφωση του κράτους μέλους με τους κανόνες της ΚΑΠ, εφαρμόζεται κατ’ αποκοπή δημοσιονομική διόρθωση.
                  
               
                     (5)
                  
                  
                     Το άρθρο 45 παράγραφος 4 του κανονισμού (ΕΕ) 2021/1139 επιτρέπει στην Επιτροπή να εκδίδει εκτελεστικές πράξεις με τις οποίες καθορίζονται τα κριτήρια για τον καθορισμό του επιπέδου των δημοσιονομικών διορθώσεων που πρέπει να εφαρμοστούν και τα κριτήρια για την εφαρμογή κατ' αποκοπή δημοσιονομικών διορθώσεων. Το άρθρο 45 παράγραφος 1 του κανονισμού (ΕΕ) αριθ. 2021/1139 περιλαμβάνει τον κατάλογο των περιπτώσεων κατά τις οποίες η Επιτροπή μπορεί να επιβάλει δημοσιονομικές διορθώσεις επί του συνόλου ή μέρους της συνεισφοράς της Ένωσης σε επιχειρησιακό πρόγραμμα. Στις περιπτώσεις που εμπίπτουν στο στοιχείο α) του εν λόγω άρθρου 45 παράγραφος 1, η ποσοτικοποίηση των δημοσιονομικών επιπτώσεων της μη συμμόρφωσης από τον δικαιούχο βασίζεται στη συμφωνία χρηματοδότησης μεταξύ του δικαιούχου και των αρμόδιων εθνικών αρχών που είναι υπεύθυνες για την εφαρμογή του προγράμματος ΕΤΘΑΥ. Κατά συνέπεια, η εφαρμογή κατ' αποκοπή συντελεστών για δημοσιονομικές διορθώσεις μπορεί να εφαρμοστεί μόνον στις περιπτώσεις που αναφέρονται στο άρθρο 45 παράγραφος 1 στοιχείο β) του κανονισμού (ΕΕ) 2021/1139.
                  
               
                     (6)
                  
                  
                     Ως εκ τούτου, είναι αναγκαίο να θεσπιστούν κριτήρια για τον καθορισμό του επιπέδου των δημοσιονομικών διορθώσεων που πρέπει να εφαρμοστούν και των κριτηρίων για την εφαρμογή κατ’ αποκοπή διορθώσεων. Με τον τρόπο αυτό διασφαλίζεται η ασφάλεια δικαίου και η ίση μεταχείριση των κρατών μελών που εφαρμόζουν τα προγράμματα του ΕΤΘΑΥ, καθώς και η διαφάνεια και η αναλογικότητα των κατ’ αποκοπή δημοσιονομικών διορθώσεων.
                  
               
                     (7)
                  
                  
                     Το επίπεδο της δημοσιονομικής διόρθωσης πρέπει να είναι ανάλογο προς τη φύση, τη σοβαρότητα, τη συχνότητα και τη διάρκεια της σοβαρής μη συμμόρφωσης του κράτους μέλους με τους κανόνες της ΚΑΠ.
                  
               
                     (8)
                  
                  
                     Είναι σκόπιμο να προβλεφθεί ένα διαβαθμισμένο σύστημα κατ’ αποκοπή συντελεστών που θα επιτρέπει την ορθή εφαρμογή της αναλογικότητας.
                  
               
                     (9)
                  
                  
                     Δεδομένου ότι είναι σημαντικό να διασφαλιστεί η εναρμονισμένη και ισότιμη μεταχείριση των κρατών μελών από την αρχή της περιόδου προγραμματισμού, ο παρών κανονισμός θα πρέπει να αρχίσει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
                  
               
                     (10)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του Ευρωπαϊκού Ταμείου Θάλασσας, Αλιείας και Υδατοκαλλιέργειας,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Αντικείμενο
            Ο παρών κανονισμός καθορίζει τα κριτήρια για τον καθορισμό των επιπέδων δημοσιονομικής διόρθωσης που πρέπει να εφαρμόζονται σε περιπτώσεις σοβαρής μη συμμόρφωσης με τους κανόνες της ΚΑΠ και τα κριτήρια για την εφαρμογή κατ’ αποκοπή συντελεστών, όπως αναφέρεται στο άρθρο 45 του κανονισμού (ΕΕ) 2021/1139.
         
         
            Άρθρο 2
            Κριτήρια για τον καθορισμό των επιπέδων δημοσιονομικής διόρθωσης
            Τα επίπεδα της δημοσιονομικής διόρθωσης που αναφέρονται στο άρθρο 45 παράγραφος 1 στοιχείο β) του κανονισμού (ΕΕ) 2021/1139 καθορίζονται με βάση τα ακόλουθα κριτήρια:
            
                        α)
                     
                     
                        τη βαρύτητα της ενδεχόμενης ζημίας στους θαλάσσιους βιολογικούς πόρους που προκύπτει από τη μη συμμόρφωση με τους κανόνες της ΚΑΠ·
                     
                  
                        β)
                     
                     
                        τη συχνότητα της μη συμμόρφωσης·
                     
                  
                        γ)
                     
                     
                        τη διάρκεια της μη συμμόρφωσης·
                     
                  
                        δ)
                     
                     
                        τη λήψη διορθωτικών μέτρων από το οικείο κράτος μέλος.
                     
                  
         
            Άρθρο 3
            Κριτήρια για την εφαρμογή κατ' αποκοπή ποσοστών
            
               1.   Οι κατ' αποκοπή συντελεστές της δημοσιονομικής διόρθωσης, κατά το άρθρο 45 παράγραφος 3 του κανονισμού (ΕΕ) 2021/1139 καθορίζονται σε 2 %, 5 %, 10 %, 25 %, 50 % ή 100 % της συνεισφοράς της Ένωσης που διατίθεται για τους συναφείς στόχους του ΕΤΘΑΥ, ή για το σχετικό τμήμα αυτών, στο πλαίσιο του επιχειρησιακού προγράμματος του ενδιαφερόμενου κράτους μέλους.
            
            
               2.   Το εύρος εντός του οποίου θα εφαρμόζονται οι κατ' αποκοπή συντελεστές σε μεμονωμένες περιπτώσεις μη συμμόρφωσης με τους κανόνες της ΚΑΠ, παρατίθεται στο παράρτημα. Οι συντελεστές που θα χρησιμοποιηθούν καθορίζονται σύμφωνα με τα κριτήρια του άρθρου 2.
            
            
               3.   Στις περιπτώσεις κατά τις οποίες, σύμφωνα με το άρθρο 45 παράγραφος 1 στοιχείο β) του κανονισμού (ΕΕ) 2021/1139, η Επιτροπή εκδίδει εκτελεστική πράξη για δημοσιονομικές διορθώσεις στο πλαίσιο του ίδιου ειδικού στόχου του ΕΤΘΑΥ για σειρά περιπτώσεων σοβαρής μη συμμόρφωσης, όπως ορίζεται σύμφωνα με το άρθρο 43 παράγραφος 4 του ίδιου κανονισμού, οι κατ’ αποκοπή συντελεστές δεν σωρεύονται, αλλά η δημοσιονομική διόρθωση καθορίζεται εντός του υψηλότερου εύρους που ισχύει για τις περιπτώσεις αυτές, όπως ορίζεται στο παράρτημα.
            
            
               4.   Στις περιπτώσεις κατά τις οποίες η Επιτροπή εφαρμόζει δημοσιονομική διόρθωση για μη συμμόρφωση με τους κανόνες της ΚΑΠ και το ενδιαφερόμενο κράτος μέλος δεν λάβει τα κατάλληλα διορθωτικά μέτρα, ο κατ' αποκοπή συντελεστής μπορεί να αυξηθεί στο αμέσως ανώτερο επίπεδο εντός του εύρους που ισχύει για την περίπτωση της μη συμμόρφωσης με τους κανόνες της ΚΑΠ, όπως ορίζεται στο παράρτημα.
            
            
               5.   Εκτός από τις περιπτώσεις που προβλέπονται ρητά στο παράρτημα, ο κατ' αποκοπή συντελεστής του 100 % της συνεισφοράς της Ένωσης που διατίθεται για τους συναφείς στόχους του ΕΤΘΑΥ ή για το σχετικό τμήμα αυτών, στο πλαίσιο του επιχειρησιακού προγράμματος του κράτους μέλους μπορεί να εφαρμοστεί, εάν:
               
                           α)
                        
                        
                           η μη συμμόρφωση με τους κανόνες της ΚΑΠ είναι τόσο θεμελιώδης, συχνή ή εκτεταμένη ώστε να συνιστά πλήρη αστοχία του συναφούς συστήματος και να θέτει σε κίνδυνο τη νομιμότητα των ενεργειών του κράτους μέλους ή την κανονικότητα της χρηματοδότησης της ΚΑΠ· ή
                        
                     
                           β)
                        
                        
                           υπάρχουν ενδείξεις εσκεμμένης αμέλειας του κράτους μέλους όσον αφορά τη θέσπιση μέτρων που αποσκοπούν στην αποκατάσταση της μη συμμόρφωσης με τους κανόνες της ΚΑΠ.
                        
                     
         
         
            Άρθρο 4
            Έναρξη ισχύος
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 13 Ιανουαρίου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 247 της 13.7.2021, σ. 1.
         
            (2)  Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την Κοινή Αλιευτική Πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (ΕΕ L 354 της 28.12.2013, σ. 22).
         
            (3)  Κανονισμός (ΕΕ) 2021/1060 του Ευρωπαϊκού Κοινοβουλίου και του Συμβουλίου, της 24ης Ιουνίου 2021, για τον καθορισμό κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο+, το Ταμείο Συνοχής, το Ταμείο Δίκαιης Μετάβασης και το Ευρωπαϊκό Ταμείο Θάλασσας, Αλιείας και Υδατοκαλλιέργειας, και δημοσιονομικών κανόνων για τα εν λόγω Ταμεία και για το Ταμείο Ασύλου, Μετανάστευσης και Ένταξης, το Ταμείο Εσωτερικής Ασφάλειας και το Μέσο για τη Χρηματοδοτική Στήριξη της Διαχείρισης των Συνόρων και την Πολιτική των Θεωρήσεων (ΕΕ L 231 της 30.6.2021, σ. 159).
      
      
         
            ΠΑΡΑΡΤΗΜΑ
            ΠΕΡΙΠΤΩΣΕΙΣ ΜΗ ΣΥΜΜΟΡΦΩΣΗΣ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 1 (1)
            
            
                        Περιπτώσεις μη συμμόρφωσης
                     
                     
                        Εύρος των κατ' αποκοπή ποσοστών
                     
                  
                        
                           Κατηγορία 1: Μη διασφάλιση της τήρησης της κατανομής των αλιευτικών δυνατοτήτων στα κράτη μέλη σύμφωνα με τα άρθρα 16-17 του κανονισμού (ΕΕ) αριθ. 1380/2013
                        
                     
                  
                        1.1
                     
                     
                        Μη τήρηση των κανόνων σχετικά με τις αλιευτικές άδειες και τις άδειες αλίευσης.
                     
                     
                        10-50 %
                     
                  
                        1.2
                     
                     
                        Μη παρακολούθηση της χρήσης των αλιευτικών δυνατοτήτων, ιδίως με τη μη καταγραφή όλων των δεδομένων που καταχωρίζονται στο ημερολόγιο αλιείας, των δηλώσεων μεταφόρτωσης, των δηλώσεων εκφόρτωσης, των δελτίων πώλησης ή των δηλώσεων ανάληψης και/ή μη παρακολούθηση της αλιευτικής προσπάθειας, και με τη μη διασφάλιση της ακρίβειας και της έγκαιρης υποβολής των εν λόγω δεδομένων.
                     
                     
                        10-50 %
                     
                  
                        1.3
                     
                     
                        Μη κοινοποίηση στην Επιτροπή των συγκεντρωτικών δεδομένων σχετικά με τα αλιεύματα που εκφορτώνονται και την αλιευτική προσπάθεια.
                     
                     
                        10-50 %
                     
                  
                        1.4
                     
                     
                        Μη απαγόρευση της αλιείας όταν οι ποσοστώσεις, μεταξύ άλλων στο πλαίσιο των συμφωνιών σύμπραξης βιώσιμης αλιείας (ΣΣΒΑ) και των περιφερειακών οργανώσεων διαχείρισης της αλιείας (ΠΟΔΑ), και/ή η αλιευτική προσπάθεια έχουν εξαντληθεί.
                     
                     
                        10-50 %
                     
                  
                        
                           Κατηγορία 2: Μη τήρηση των μέτρων διατήρησης και/ή μη προστασία ευαίσθητων ειδών και οικοτόπων με σκοπό την επίτευξη περιβαλλοντικά βιώσιμων δραστηριοτήτων αλιείας και υδατοκαλλιέργειας μακροπρόθεσμα, όπως ορίζεται στο άρθρο 2 του κανονισμού (ΕΕ) αριθ. 1380/2013
                        
                     
                  
                        2.1
                     
                     
                        Μη διασφάλιση λεπτομερούς και ακριβούς τεκμηρίωσης όλων των αλιευτικών ταξιδιών και επαρκούς ικανότητας και μέσων για την παρακολούθηση της συμμόρφωσης με την υποχρέωση εκφόρτωσης σύμφωνα με τις αρχές της αποδοτικότητας και της αναλογικότητας.
                     
                     
                        10-50 %
                     
                  
                        2.2
                     
                     
                        Μη εφαρμογή της απαγόρευσης αλίευσης, διατήρησης επί του σκάφους, μεταφόρτωσης ή εκφόρτωσης ειδών ιχθύων ή οστρακοειδών που αναφέρονται στο παράρτημα IV της οδηγίας 92/43/ΕΟΚ (εκτός εάν χορηγούνται παρεκκλίσεις σύμφωνα με το άρθρο 16 της εν λόγω οδηγίας).
                     
                     
                        10-50 %
                     
                  
                        2.3
                     
                     
                        Μη εφαρμογή της απαγόρευσης αλίευσης, διατήρησης επί του σκάφους, μεταφόρτωσης ή εκφόρτωσης θαλάσσιων θηλαστικών ή θαλάσσιων ερπετών που αναφέρονται στα παραρτήματα II και IV της οδηγίας 92/43/ΕΟΚ και ειδών θαλάσσιων πτηνών που καλύπτονται από την οδηγία 2009/147/ΕΚ.
                     
                     
                        10-50 %
                     
                  
                        2.4
                     
                     
                        Μη συλλογή επιστημονικών δεδομένων σχετικά με τα παρεμπίπτοντα αλιεύματα ευαίσθητων ειδών και ορισμένων θαλάσσιων πτηνών.
                     
                     
                        10-50 %
                     
                  
                        2.5
                     
                     
                        Κατά περίπτωση και σύμφωνα με τις βέλτιστες διαθέσιμες επιστημονικές γνωμοδοτήσεις, μη παρακολούθηση και μη αξιολόγηση της αποτελεσματικότητας των εφαρμοζόμενων μέτρων μετριασμού.
                     
                     
                        10-50 %
                     
                  
                        2.6
                     
                     
                        Μη απαγόρευση της χρήσης των αλιευτικών εργαλείων που ορίζονται στο παράρτημα II του κανονισμού (ΕΕ) 2019/1241 σχετικά με τεχνικά μέτρα με στόχο την προστασία των ευαίσθητων ενδιαιτημάτων.
                     
                     
                        10-50 %
                     
                  
                        2.7
                     
                     
                        Μη τήρηση των κανόνων που διέπουν την επιστημονική έρευνα.
                     
                     
                        10-50 %
                     
                  
                        2.8
                     
                     
                        Μη θέσπιση και μη εφαρμογή σχεδίων διαχείρισης του χελιού.
                     
                     
                        2-25 %
                     
                  
                        2.9
                     
                     
                        Μη τήρηση των μέτρων διατήρησης για το χέλι (μείωση της αλιευτικής προσπάθειας, κατά περίπτωση, και επίτευξη των στόχων).
                     
                     
                        2-25 %
                     
                  
                        2.10
                     
                     
                        Μη υποβολή έκθεσης στην Επιτροπή σχετικά με την παρακολούθηση, την αποτελεσματικότητα και τα αποτελέσματα των μέτρων διατήρησης για το χέλι.
                     
                     
                        2-25 %
                     
                  
                        2.11
                     
                     
                        Μη υποβολή ετήσιας έκθεσης στην Επιτροπή σχετικά με την εφαρμογή των κανόνων που διέπουν την αφαίρεση πτερυγίων καρχαρία.
                     
                     
                        2-25 %
                     
                  
                        
                           Κατηγορία 3: Μη διατήρηση σχέσεων εξωτερικής αλιείας σύμφωνα με τις διεθνείς υποχρεώσεις και τους στόχους πολιτικής και τις αρχές που καθορίζονται στο άρθρο 28 του κανονισμού (ΕΕ) αριθ. 1380/2013
                        
                     
                  
                        3.1
                     
                     
                        Μη διασφάλιση της δυνατότητας των αλιευτικών σκαφών της Ένωσης που φέρουν τη σημαία κράτους μέλους και αλιεύουν εκτός των υδάτων της Ένωσης να παρέχουν λεπτομερή και έγκυρη τεκμηρίωση για όλες τις αλιευτικές και μεταποιητικές δραστηριότητες.
                     
                     
                        10-50 %
                     
                  
                        3.2
                     
                     
                        Μη διασφάλιση ότι τα αλιευτικά σκάφη της Ένωσης εκτός των υδάτων της Ένωσης είναι αδειοδοτημένα σύμφωνα με τις οικείες διατάξεις του κανονισμού (ΕΕ) 2017/2403 σχετικά με τη βιώσιμη διαχείριση των εξωτερικών αλιευτικών στόλων.
                     
                     
                        10-50 %
                     
                  
                        
                           Κατηγορία 4: Μη διασφάλιση ισορροπίας μεταξύ της αλιευτικής ικανότητας του στόλου και των φυσικών πόρων, σύμφωνα με τις απαιτήσεις του άρθρου 22 του κανονισμού (ΕΕ) αριθ. 1380/2013
                        
                     
                  
                        4.1
                     
                     
                        Μη εφαρμογή μέτρων για την προσαρμογή της αλιευτικής ικανότητας του στόλου στις αλιευτικές δυνατότητες, λαμβανομένων υπόψη των τάσεων και των βέλτιστων επιστημονικών γνωμοδοτήσεων, με στόχο την επίτευξη σταθερής και διαρκούς ισορροπίας μεταξύ τους.
                     
                     
                        10-50 %
                     
                  
                        4.2
                     
                     
                        Μη εκπόνηση χωριστών αξιολογήσεων για τους στόλους στις εξόχως απόκεντρες περιοχές και για τα σκάφη που αλιεύουν αποκλειστικά εκτός των υδάτων της Ένωσης.
                     
                     
                        10-50 %
                     
                  
                        4.3
                     
                     
                        Μη διασφάλιση ότι πριν από κάθε αποχώρηση από τον στόλο με την παροχή δημόσιας ενίσχυσης αποσύρεται η αντίστοιχη αλιευτική άδεια και οι άδειες αλίευσης και ότι η αποσυρθείσα αλιευτική ικανότητα δεν αναπληρώνεται.
                     
                     
                        10-50 %
                     
                  
                        4.4
                     
                     
                        Μη διασφάλιση της τήρησης του ανώτατου ορίου αλιευτικής ικανότητας που ορίζεται στο παράρτημα ΙΙ του κανονισμού (ΕΕ) αριθ. 1380/2013 σχετικά με την ΚΑΠ.
                     
                     
                        10-50 %
                     
                  
                        4.5
                     
                     
                        Μη εφαρμογή του καθεστώτος εισόδου/εξόδου κατά τρόπο ώστε η είσοδος νέας αλιευτικής ικανότητας στον στόλο, χωρίς δημόσια ενίσχυση, να μην αντισταθμίζεται από την προηγούμενη απόσυρση αλιευτικής ικανότητας χωρίς τουλάχιστον ισόποση δημόσια ενίσχυση.
                     
                     
                        10-50 %
                     
                  
                        4.6
                     
                     
                        Μη υποβολή στην Επιτροπή των πληροφοριών που πρέπει να καταγράφονται στο μητρώο αλιευτικού στόλου της Ένωσης, όπως ορίζεται στο άρθρο 24 παράγραφος 1 του κανονισμού (ΕΕ) αριθ. 1380/2013 σχετικά με την ΚΑΠ και στον εκτελεστικό κανονισμό της Επιτροπής σχετικά με το μητρώο αλιευτικού στόλου της Ένωσης.
                     
                     
                        10-50 %
                     
                  
                        4.7
                     
                     
                        Μη έλεγχος και μη παρακολούθηση της αλιευτικής ικανότητας και της ισχύος κινητήρα των αλιευτικών σκαφών.
                     
                     
                        10-50 %
                     
                  
                        
                           Κατηγορία 5: Μη συμβολή στον στόχο της συλλογής επιστημονικών δεδομένων της ΚΑΠ, όπως ορίζεται στο άρθρο 2 παράγραφος 4 του κανονισμού (ΕΕ) αριθ. 1380/2013
                        
                     
                  
                        5.1
                     
                     
                        Μη συλλογή και διαχείριση βιολογικών, περιβαλλοντικών, τεχνικών και κοινωνικοοικονομικών δεδομένων.
                     
                     
                        10-50 %
                     
                  
                        5.2
                     
                     
                        Μη συντονισμός των δραστηριοτήτων συλλογής δεδομένων με άλλα κράτη μέλη της ίδιας περιοχής.
                     
                     
                        2-25 %
                     
                  
                        5.3
                     
                     
                        Μη διασφάλιση της ορθής εκτέλεσης των καθηκόντων των εθνικών ανταποκριτών.
                     
                     
                        2-5 %
                     
                  
                        5.4
                     
                     
                        Μη υποβολή ετήσιας έκθεσης για την εφαρμογή των εθνικών προγραμμάτων εργασίας για τη συλλογή δεδομένων στους τομείς της αλιείας και της υδατοκαλλιέργειας.
                     
                     
                        2-10 %
                     
                  
                        5.5
                     
                     
                        Μη συμμόρφωση με τους κανόνες χρήσης των δεδομένων.
                     
                     
                        2-25 %
                     
                  
                        
                           Κατηγορία 6: Μη εφαρμογή αποτελεσματικού συστήματος ελέγχου για τη διασφάλιση της συμμόρφωσης με τους κανόνες της ΚΑΠ, όπως απαιτείται από το άρθρο 36 παράγραφος 3 του κανονισμού (ΕΕ) αριθ. 1380/2013
                        
                     
                  
                        6.1
                     
                     
                        Μη έλεγχος των δραστηριοτήτων που πραγματοποιούνται από κάθε φυσικό ή νομικό πρόσωπο εντός του πεδίου εφαρμογής της κοινής αλιευτικής πολιτικής στην επικράτεια των κρατών μελών και εντός των υδάτων που υπόκεινται στην κυριαρχία ή στη δικαιοδοσία τους.
                     
                     
                        10-50 %
                     
                  
                        6.2
                     
                     
                        Μη έλεγχος της πρόσβασης σε ύδατα και πόρους και των δραστηριοτήτων εκτός των ενωσιακών υδάτων που πραγματοποιούνται από ενωσιακά αλιευτικά σκάφη που φέρουν τη σημαία του κράτους μέλους.
                     
                     
                        10-50 %
                     
                  
                        6.3
                     
                     
                        Μη λήψη ενδεδειγμένων μέτρων και μη παραχώρηση επαρκών οικονομικών, ανθρώπινων και τεχνικών πόρων για τους ελέγχους, τις επιθεωρήσεις και την επιβολή των κανόνων.
                     
                     
                        10-50 %
                     
                  
                        6.4
                     
                     
                        Μη διασφάλιση ότι οι έλεγχοι, οι επιθεωρήσεις και η επιβολή πραγματοποιούνται χωρίς διακρίσεις όσον αφορά τομείς, σκάφη ή πρόσωπα και με βάση τη διαχείριση του κινδύνου.
                     
                     
                        10-50 %
                     
                  
                        6.5
                     
                     
                        Μη διασφάλιση της συμμόρφωσης με τους κανόνες που διέπουν τα εθνικά ελεγκτικά προγράμματα δράσης και τα προγράμματα ελέγχου και επιθεώρησης που θεσπίζει η Επιτροπή.
                     
                     
                        10-50 %
                     
                  
                        6.6
                     
                     
                        Μη διασφάλιση της τήρησης των κανόνων εμπορίας, ιχνηλασιμότητας, πρώτης πώλησης και ζύγισης των προϊόντων αλιείας και υδατοκαλλιέργειας.
                     
                     
                        10-50 %
                     
                  
                        6.7
                     
                     
                        Μη εφαρμογή των μέτρων που αποφασίζει η Επιτροπή για τη διασφάλιση της συμμόρφωσης των κρατών μελών με τους στόχους της ΚΑΠ όσον αφορά τα σχέδια δράσης που καταρτίζονται έπειτα από επαληθεύσεις ή αυτοτελείς επιθεωρήσεις, μεταξύ άλλων απαγόρευση της αλιείας, υποβολή εκθέσεων επαλήθευσης, αυτοτελούς επιθεώρησης και ελέγχου, αφαίρεση και μεταφορά ποσοστώσεων καθώς και έκτακτα μέτρα και μέτρα αλιευτικής προσπάθειας.
                     
                     
                        10-50 %
                     
                  
                        6.8
                     
                     
                        Μη τήρηση των απαιτήσεων όσον αφορά την ανάλυση, επαλήθευση και ανταλλαγή δεδομένων και πληροφοριών και την πρόσβαση σε αυτά.
                     
                     
                        2-25 %
                     
                  
                        Κατηγορία 7: Μη εφαρμογή αποτελεσματικού συστήματος επιθεώρησης και επιβολής, όπως απαιτείται από το άρθρο 36 παράγραφος 3 του κανονισμού (ΕΕ) αριθ. 1380/2013
                        
                     
                  
                        7.1
                     
                     
                        Μη διενέργεια αποτελεσματικής επιτήρησης και επιθεωρήσεων.
                     
                     
                        10-50 %
                     
                  
                        7.2
                     
                     
                        Μη συνεργασία με την Επιτροπή προκειμένου να διευκολυνθεί η εκτέλεση των καθηκόντων των υπαλλήλων της Επιτροπής κατά τη διάρκεια των αποστολών τους για επαληθεύσεις και αυτοτελείς επιθεωρήσεις και ελέγχους.
                     
                     
                        2-50 %
                     
                  
                        7.3
                     
                     
                        Μη καθορισμός των κριτηρίων για τον προσδιορισμό της σοβαρότητας της παράβασης των κανόνων της ΚΑΠ.
                     
                     
                        10-50 %
                     
                  
                        7.4
                     
                     
                        Μη διασφάλιση της συστηματικής λήψης κατάλληλων μέτρων και επιβολής αποτελεσματικών, αναλογικών και αποτρεπτικών κυρώσεων και συνοδευτικών κυρώσεων για παραβάσεις των κανόνων της ΚΑΠ.
                     
                     
                        10-50 %
                     
                  
                        7.5
                     
                     
                        Μη εφαρμογή του συστήματος επιβολής μορίων για σοβαρές παραβάσεις που ισχύει για κατόχους αλιευτικών αδειών καθώς και για πλοιάρχους.
                     
                     
                        10-50 %
                     
                  
                        7.6
                     
                     
                        Μη διαχείριση του εθνικού μητρώου παραβάσεων.
                     
                     
                        10-50 %
                     
                  
                        
                           Κατηγορία 8: Μη ανάληψη δράσης για την καταπολέμηση της παράνομης, λαθραίας και άναρχης (ΠΛΑ) αλιείας, όπως προβλέπεται στο άρθρο 36 παράγραφος 1 του κανονισμού (ΕΕ) αριθ. 1380/2013
                        
                     
                  
                        8.1
                     
                     
                        Μη λήψη μέτρων για τη διασφάλιση της πρόληψης, της αποτροπής και της εξάλειψης της ΠΛΑ αλιείας σύμφωνα με τον κανονισμό (ΕΚ) αριθ. 1005/2008
                     
                     
                        5-50 %
                     
                  
                        8.2
                     
                     
                        Μη διενέργεια επαληθεύσεων σχετικά με το σύστημα πιστοποίησης αλιευμάτων
                     
                     
                        10-50 %
                     
                  
                        8.3
                     
                     
                        Μη τήρηση των κανόνων που αφορούν εγκεκριμένους οικονομικούς φορείς (AEO)
                     
                     
                        10-50 %
                     
                  
                        
                           Κατηγορία 9: Μη τήρηση των κανόνων που διέπουν την κοινή οργάνωση των αγορών των προϊόντων αλιείας και υδατοκαλλιέργειας που θεσπίστηκε για να συμβάλει στην επίτευξη των στόχων της ΚΑΠ, όπως ορίζονται στο άρθρο 35 παράγραφος 1 του κανονισμού (ΕΕ) αριθ. 1380/2013
                        
                     
                  
                        9.1
                     
                     
                        Μη τήρηση των κριτηρίων αναγνώρισης των οργανώσεων παραγωγών και των διεπαγγελματικών οργανώσεων
                     
                     
                        10-50 %
                     
                  
                        9.2
                     
                     
                        Μη διενέργεια των απαιτούμενων ελέγχων σε αναγνωρισμένες συλλογικές οργανώσεις.
                     
                     
                        10-50 %
                     
                  
               (1)  Ο κατάλογος των περιπτώσεων που παρατίθενται παρακάτω είναι ο ίδιος με εκείνον που περιλαμβάνεται στον εκτελεστικό κανονισμό της Επιτροπής (ΕΕ) αριθ. 2021/1139 του Ευρωπαϊκού Κοινοβουλίου και του Συμβουλίου για το Ευρωπαϊκό Ταμείο Θάλασσας, Αλιείας και Υδατοκαλλιέργειας σχετικά με περιπτώσεις μη συμμόρφωσης και περιπτώσεις σοβαρής μη συμμόρφωσης με τους κανόνες της κοινής αλιευτικής πολιτικής που μπορεί να οδηγήσουν σε διακοπή προθεσμίας πληρωμής ή σε αναστολή των πληρωμών στο πλαίσιο του εν λόγω ταμείου, εφόσον υφίσταται παραπομπή στη σχετική νομική βάση.